Gran participació en el taller sobre salut mental organitzat pel SASEM Burjassot
2025-07-24

L’Ajuntament de Burjassot, des del Servei d’Atenció i Seguiment per a persones amb problemes de Salut Mental (SASEM), dependent de la Regidoria de Serveis Socials, dirigida per Manuela Carrero, ha desenvolupat una nova sessió formativa en matèria de salut mental, en el Centre Socioeducatiu Díaz Pintado.

La formació, dirigida als tècnics municipals, estava enfocada a conéixer més detalladament el trastorn bipolar i les seues característiques, i ha comptat amb la col·laboració de l’Associació Valenciana de Trastorn Bipolar (AVTB), que va acollir amb interés i gran disposició la proposta del programa SASEM.

La formació, emmarcada en l’Estratègia de capacitar als professionals del municipi per a millorar la qualitat de les intervencions dirigides a les persones amb problemes de Salut Menta, dins del Pla Comunitari del programa SASEM, ha sigut valorada positivament pels assistents, fent evident la necessitat d’una formació contínua en este àmbit per a garantir una bona atenció a la ciutadania.